**METODOLOGIA DE ADMITERE PENTRU STUDII DOCTORALE**

**DOMENIUL PSIHOLOGIE, RESPECTIV DOMENIUL ȘTIINȚE ALE EDUCAȚIEI SESIUNEA SEPTEMBRIE 2020**

1. Metodologia de admitere este elaborată în concordanță cu procedura cadru cu privire la admiterea la doctorat în cadrul IOSUD – UVT, unde se specifică următoarele:

1. Potrivit art. 33 din *Codul studiilor doctorale*, conținutul și forma concursului de admitere sunt stabilite de către coordonatorul de doctorat, prin consultare cu Consiliul Școlii Doctorale. Aceste informații, tematica de cercetare a fiecărui coordonator de doctorate, bibliografia de referinţă a tematicii de cercetare sunt diseminate prin *site*-ul facultăților, potrivit calendarului admiterii.

1. În IOSUD – UVT Şcolile Doctorale pot decide practicarea unor forme unitare de concurs de admitere la doctorat pentru toţi coordonatorii de doctorate.

2. Pentru anul universitar 2020-2021, distribuția locurilor disponibile pentru admiterea la doctorat s-a realizat după cum urmează:

|  |  |  |
| --- | --- | --- |
| Admitere pe locuri comune Psihologie | Locuri bugetate - 6 | Locuri cu taxă - 6 |
| Prof.univ.dr. Florin Alin Sava | 4 (cu bursă)  2 (fără bursă) | 6 locuri |
| Prof.univ.dr. Delia Vîrgă |
| Prof.univ.dr. Alin Gavreliuc |
| Prof.univ.dr. Mona Vintilă |
| Prof.univ.dr. Mihaela Minulescu |
| Conf.univ.dr. Laurențiu Maricuțoiu |
| Conf.univ.dr. Irina Macsinga |
| Conf.univ.dr. Paul Sârbescu |
| Admitere pe locuri comune Științe ale Educației | Locuri bugetate - 1 | Locuri cu taxă – 5 |
| Prof.univ.dr. Simona Sava | 1 (fără bursă) | 5 locuri |
| Prof.univ.dr. Rolf Arnold |
| Prof.univ.dr. Daniel Mara |
| Conf.univ.dr. Marian Ilie |
| Conf.univ.dr. Ramona Paloș |
| Admitere pe locuri comune Știința sportului și educație fizică | Locuri bugetate - 2 | Locuri cu taxă – 5 |
| Prof.univ.dr. Mihaela Orăvițan | 2 (fără bursă) | 5 locuri |
| Conf.univ.dr. Claudiu Avram |
| Conf.univ.dr. Simona Petracovschi |
| Total alocat | 8 | 16 |

1. Examenul de admitere constă în prezentarea unui proiect preliminar de cercetare în faţa comisiei de admitere. Bonusuri suplimentare în notare vor fi acordate pe baza experienței în cercetare și a rezultatelor deosebite în cercetare obținute de către candidați.

1. Comisia de admitere la doctorat este alcătuită din toți coordonatorii de doctorat afiliați Școlii Doctorale. Vor fi alcătuite comisii separate pentru cele trei domenii de studii doctorale: Psihologie, Științele Educației, respectiv Știința sportului și educație fizică. Componența comisiei de admitere poate suferi modificări în direcția includerii unui număr mai mic de membri decât totalul numărului de coordonatori științifici per domeniu de studii doctorale, în baza unor motive bine întemeiate, la propunerea directorului Școlii Doctorale de Psihologie. Directorul Școlii Doctorale ocupă poziția de președinte al comisiei de admitere. Comisia de contestații este alcătuită din trei persoane, Decanul Facultății de Sociologie și Psihologie, care ocupă și poziția de președinte al comisiei de contestații, Prodecanul aceleași facultăți cu responsabilități în aria cercetării și un reprezentant al CSUD UVT nominalizat de către Directorul CSUD. Contestațiile pot avea ca obiect doar respectarea aspectelor procedurale.

1. Candidaţii trebuie să îndeplinească condiţiile impuse de IOSUD-UVT pentru înscriere la studiile de doctorat precizate în Regulamentul Instituțional privind organizarea şi desfăşurarea studiilor universitare de doctorat al UVT. IOSUD-UVT precizează actele necesare înscrierii la concursul de admitere pentru studii doctorale.

1. Informaţiile despre procedura de desfăşurare a admiterii la doctorat sunt făcute publice pe adresa de web a CSUD UVT, a școlii doctorale, a Facultății de Sociologie și Psihologie și a Facultății de Educație Fizică și Sport.

1. Pentru susținerea proiectului, candidatul trebuie sa elaboreze un proiect anticipativ al tezei și să aibă acceptul prealabil scris al coordonatorului pentru tema proiectului. Structura proiectului include: titlul proiectului, argumentarea alegerii temei, scurta incursiune teoretica, obiective, ipoteze posibile, metode de investigație, rezultate anticipate, discuții, reliefarea elementelor de originalitate, contribuții personale, referințe bibliografice selective). Proiectul va cuprinde aproximativ 15-20 pagini (inclusiv bibliografia), corp 12p, font Times New Roman, spațiere 1,5 rânduri și poate fi redactat în limba română sau limba engleză, în funcție de cele convenite în prealabil cu profesorul coordonator. La înscriere, proiectul de studii doctorale va fi depus în format electronic și va fi pus la dispoziția comisiei de admitere cu cel puțin 48 de ore de către directorul Școlii Doctorale.
2. Proiectul va fi susținut online în fața comisiei de admitere, evaluându-se îndeosebi capacitatea candidatului de a răspunde eficient la întrebările adresate de către membrii comisiei. Candidații trebuie să se asigure că vor avea acces la Internet pentru a putea susține proiectul online. Fiecare candidat va avea la dispoziție 15 minute pentru prezentarea proiectului, urmate de 15 minute de întrebări din partea comisiei.

1. Nota candidatului în urma susținerii proiectului în fața comisiei reprezintă media aritmetică obținută din evaluările membrilor comisiei de admitere. Nota minimă obținută la susținerea proiectului pentru a putea fi admis în cadrul Școlii Doctorale de Psihologie este minimum 7 (șapte).

1. Nota finală pentru fiecare candidat se obține însumând, la nota obținută pentru susținerea proiectului, eventuale bonusuri. Se pot acorda cumulativ următoarele bonusuri:
   * 0.50 p de adăugat la nota pe proiect dacă candidatul are experiență anterioară în cercetare (se exclude voluntariatul, dar se punctează experiența profesională de angajat pe poziții relevante cum ar fi tehnician, asistent de cercetare în proiecte de cercetare științifică obținute prin competiții naționale sau internaționale);
   * 1.00 p de adăugat la nota pe proiect dacă candidatul este acceptat ca membru într-un grant de cercetare obținut prin competiții naționale sau internaționale, al căror director de proiect sau coordonator pentru UVT este un titular al departamentului (grantul să fie în faza de contractare sau derulare la momentul admiterii);
   * 1.00 p de adăugat la nota pe proiect dacă candidatul are deja ca prim / unic autor cel puțin o lucrare deja publicată sau acceptată spre publicare într-o revistă cu factor de impact, indexată WoS din aria de specializare pentru care candidează (Psihologiei, Științe ale educației, Știința sportului și educație fizică);
   * 0.50 p de adăugat la nota pe proiect dacă candidatul, în calitate de co-autor, are deja cel puțin o lucrare deja publicată sau acceptată spre publicare în reviste cu factor de impact indexate WoS din aria de specializare pentru care candidează (Psihologiei, Științe ale educației, Știința sportului și educație fizică).
2. În cazul în care prin aplicarea acestor bonusuri se excede nota maximă ce poate fi acordată (nota zece), diferența rămasă neutilizată constituie un prim criteriu de departajare a candidaților cu note finale egale. În cazul în care notele de susținere a proiectului sunt egale și nu pot fi departajate pe baza excedentului rămas, se vor avea în vedere, până la momentul departajării, următoarele criterii de departajare:

* punctajul obținut pe baza numărului de publicații ale candidatului (2p / publicație – WoS, 1p / publicație – Scopus; 0.5 / publicație pentru altă BDI recunoscută CNATDCU sau capitol de carte); se au în vedere doar publicațiile relevante pentru domeniul psihologie, respectiv științele educației (primul criteriu de departajare);
* existența unei recomandări din partea unui coleg din țară sau din străinătate a cărui activitate științifică este vizibilă internațional (WoS h index ≥ 5) (al doilea criteriu de departajare);
* dovada unui loc de muncă în domeniul psihologie, de preferință în baza unui atestat cu drept de liberă practică autonom, respectiv a unui loc de muncă în domeniul științelor educației (al treilea criteriu de departajare);
* media generală obținută la examenul de disertație (al patrulea criteriu de departajare);
* media generală obținută la examenul de licență (al cincilea criteriu de departajare);
* media anilor de studii la nivel masteral (al șaselea criteriu de departajare);
* media anilor de studii la nivel de licență (ultimul criteriu de departajare).

Toate aceste criterii de departajare se aplică în limita locurilor disponibile per coordonator specificată la punctul 2.

1. În cazul în care există mai mulți candidați pe locurile arondate unui anumit coordonator de doctorat care au obținut o medie peste șapte decât numărul de locuri de care acesta dispune, se va stabili o ierarhie finală în ordine descrescătoare a mediei, fiind admiși cei cu mediile cele mai mari, ținând seama de cifra de școlarizare arondată coordonatorului de doctorat respectiv. În cazul în care numărul candidaților care au obținut o medie finală de cel puțin 7.00 este mai mic decât numărul locurilor alocate coordonatorului respectiv, locurile respective vor fi declarate ca fiind neocupate și vor putea fi distribuite către un alt coordonator de doctorat.

1. Calendarul sesiunii de admitere septembrie 2020 este:

Perioada de înscriere: 1 - 14 septembrie 2020, între orele 9-14

Examenele de admitere domeniul Psihologie: 15.09.2020 (în intervalul 9-17, detalii privind susținerea online urmează a fi comunicate)

Examenele de admitere domeniul Științe ale educației: 15.09.2020 (în intervalul 9-17, detalii privind susținerea online urmează a fi comunicate)

Examenele de admitere domeniul Știința sportului și educație fizică: 15.09.2020 (în intervalul 9-17, detalii privind susținerea online urmează a fi comunicate)

Termenul limită pentru depunerea contestațiilor : 17.09.2020, orele 12

Termenul limită pentru rezolvarea contestațiilor și afișarea rezultatelor parțiale : 17.09.2020, după orele 16

Termenul limită pentru confirmare (achitarea taxei de înmatriculare, semnarea contractelor și achitarea taxei de școlarizare în proporție de 10% pentru doctoranzi admiși cu taxă şi achitarea taxei de înmatriculare, semnarea contractelor și depunerea diplomei de master sau a adeverinței de absolvire a unui program masteral în 2019/2020 pentru doctoranzi admiși pe un loc bugetat): 18.09.2020

Afișarea rezultatelor finale: 18.09.2020 (seara)

11. *(1)* Dosarul de admitere la doctorat pentru **cetățenii români, UE și SEE** se încarcă pe platforma pusă la dispoziție de Universitatea de Vest din Timișoara și cuprinde următoarele documente:

 Fişa de înscriere (formular tip ***Anexa 1*** din Metodologia privind organizarea şi desfăşurarea online a concursului de admitere la studii universitare de doctorat Anul universitar 2020/2021, publicată la www.doctorat.uvt.ro*)*însoțită de un email al conducătorului de doctorat la care candidatul dorește să se înscrie și prin care acesta își exprimă acordul (trimis pe adresa de email: admitere.doctorat@e-uvt.ro)*;*

 Certificatul de naștere;

 Certificatul de căsătorie sau actul care atestă schimbarea numelui (dacă este cazul);

 Cartea de identitate;

 Diploma de bacalaureat;

 Diploma de licență;

 Foaia matricolă sau suplimentul la diploma de licență;

 Diploma de master sau echivalentă a acesteia;

 Foaia matricolă sau suplimentul la diploma de master, respectiv adeverință de absolvirea masterului pentru absolvenții anului în curs;

 certificat de competență lingvistică (minimum nivel B2, după Cadrul European de Referință a Limbilor) într-o limbă de circulație internațională (engleză, franceză, germană – opțiunea pentru altă limbă trebuie justificată prin specificul proiectului de cercetare);

 Curriculum vitae;

 Proiect de studii doctorale (punctul 7 din prezenta metodologie);

*(2)* Pentru înscrierea la doctorat candidatul trebuie să prezinte un ***certificat de competență lingvistică*** (minimum nivel B2, după Cadrul European de Referință a Limbilor) într-o limbă de circulație internațională (engleză, franceză, germană – opțiunea pentru altă limbă trebuie justificată prin specificul proiectului de cercetare). Acesta poate fi un certificat recunoscut internațional (Cambridge, DALF etc.) sau un certificat eliberat de Departamentul de Limbi și Literaturi Moderne din cadrul Universității de Vest. Acest certificat nu este necesar absolvenților care au făcut studii filologice sau au urmat un program de licență şi/sau masterat într-o limbă de circulație internațională.

Director Școală Doctorală de Psihologie,

Conf.univ.dr. Laurențiu Paul Maricuțoiu